PRIJEDLOG

Na temelju članka 41. točke 2. Statuta Grada Zagreba (Službeni glasnik Grada Zagreba 23/16,2/18, 23/18, 3/20, 3/21, 11/21-pročišćeni tekst i 16/22), Gradska skupština Grada Zagreba, na \_\_\_ sjednici, \_\_\_\_\_\_\_\_\_2024., donijela je

**ODLUKU**

**o izmjenama i dopunama Odluke o Stipendiji Grada Zagreba za učenike i studente s invaliditetom**

**Članak 1.**

U Odluci o Stipendiji Grada Zagreba za učenike i studente s invaliditetom (Službeni glasnik Grada Zagreba 30/23), u članku 3., stavak 2. mijenja se i glasi: „Stipendija mjesečno iznosi 380,00 eura neto za učenike i 520,00 eura neto za studente.“

**Članak 2.**

U članku 5. pod B) STUDENTI u alineji 5. iza riječi: „najmanje 30 ECTS bodova“ dodaje se zarez i riječi: „a studentima završne godine studija, dodatno, da je preostalo najmanje 20 ECTS bodova do završetka studija“.

Na kraju alineje 7. točka sa zarezom zamjenjuje se točkom.

Alineja 8. briše se.

**Članak 3.**

 U članku 8. iza stavka 2. dodaje se stavak 3. koji glasi:

 „Prijave na natječaj podnose se na jedinstvenom elektroničkom obrascu putem sustava eStipendije dostupnom na poveznici koja se objavljuje u sklopu natječaja.

**Članak 4.**

U članku 10. iza stavka 1. dodaje se stavak 2. koji glasi:

„Dopuna dokumentacije podnosi se na elektroničkom obrascu putem sustava eStipendije.“.

**Članak 5.**

U članku 11.iza stavka 6. dodaje se stavak 7. koji glasi:

„Ako i nakon primjene dodatnog kriterija više kandidata ostvari isti broj bodova kao zadnji na rang-listi, na rang-listu uvrštavaju se svi kandidati koji su po dodatnom kriteriju ostvarili isti broj bodova.“.

**Članak 6.**

U članku 12. stavak 3. mijenja se i glasi:

„Dodatno se boduje:

- ostvarivanje prava na osobnu invalidninu – 2 boda;

- korištenje pomagala vezano za dokazana oštećenja – 1 bod;

- ostvarivanje prava na doplatak za pomoć i njegu – 1 bod;

- ostvarivanje prava na inkluzivni dodatak i to:

 - prva razina potpore – 2 boda,

 - druga razina potpore – 2 boda,

 - treća razina potpore – 1 bod,

 - četvrta razina potpore – 1 bod,

 - peta razina potpore – 1 bod.“

Iza stavka 3. dodaje se stavak 4. koji glasi:

„Bodovanje prava na inkluzivni dodatak iz stavka 3. ovoga članka, isključuje bodovanje prava na osobnu invalidninu i prava na doplatak za pomoć i njegu.“.

**Članak 7.**

U članku 17. stavku 1. alineja 1. mijenja se i glasi:

„- prema prosječnim mjesečnim prihodima po članu zajedničkog kućanstva, ostvarenim u razdoblju od 1. siječnja do 30. lipnja tekuće kalendarske godine, dodjeljuju se bodovi na sljedeći način:

|  |  |
| --- | --- |
| a) 169 eura i manje  | 5 bodova |
| b) od 169,01 eura do 215,00 eura | 4 boda |
| c) od 215,01 eura do 261,00 eura | 3 boda |
| d) od 261,01 eura do 307,00 eura  | 2 boda |
| e) od 307,01 eura do 80% proračunske osnovice određene Zakonom o izvršavanju državnog proračuna Republike Hrvatske u godini u kojoj se raspisuje natječaj za dodjelu Stipendije  | 1 bod.“. |

Alineja 4. mijenja se i glasi:

„-učeniku/studentu koji živi u kućanstvu s bratom ili sestrom koji su predškolske dobi ili su u sustavu redovitoga osnovnoškolskoga, srednjoškolskoga i visokog obrazovanja ili su korisnici prava na doplatak za pomoć i njegu ili prava na osobnu invalidninu na temelju propisa iz područja socijalne skrbi odnosno prava na inkluzivni dodatak, dodjeljuje se po 1 bod za svakog brata i sestru;“.

Stavak 2. mijenja se i glasi:

Prosječni mjesečni prihod po članu zajedničkog kućanstva iz stavka 1. ovoga članka čini zbroj oporezivih neto dohodaka i drugih neoporezivih primitaka svih članova zajedničkog kućanstva prema propisima o porezu na dohodak osim primitaka učenika i studenata na školovanju za rad preko učeničkih i studentskih udruga.

**Članak 8.**

U članku 21. stavak 3. mijenja se i glasi:

„U roku od 8 dana od dana objavljivanja prijedloga rang-lista i popisa iz stavaka 1. i 2. ovoga članka svaki kandidat može podnijeti prigovor gradonačelniku preko nadležnoga gradskog upravnog tijela na elektroničkom obrascu putem sustava eStipendije.“.

**Članak 9.**

U članku 23. stavak 3. briše se.

U stavku 4. koji postaje stavak 3. iza riječi: „novčane stipendije“ dodaju se riječi: „financirane javnim sredstvima“.

**Članak 10.**

U članku 28. stavku 1. alineji 2. iza riječi: „stipenditora“ dodaju se riječi: „financiranu javnim sredstvima“.

U stavku 2. riječi: „stavka 1“ brišu se.

**Članak 11.**

Ova odluka stupa na snagu osmoga dana od dana objave u Službenom glasniku Grada Zagreba.

 KLASA:

URBROJ:

Zagreb,

 **PREDSJEDNIK**

 **GRADSKE SKUPŠTINE**

 **Joško Klisović**